'Wonder Woman' 'n wenner by die loket | Maroela Media
'Wonder Woman' 'n wenner by die loket
Gal Gadot as 'Wonder Woman'. Foto: Clay Enos/Warner Bros. Entertainment via AP
Die superheldfilm Wonder Woman maak nie net skoonskip by die loket nie, maar het ook ander mylpale bereik.
Wonder Woman het net meer as $120 miljoen wêreldwyd verdien in sy openingsnaweek. Dit is nou ook die grootste lokettreffer nóg waarvan 'n vrou die regisseur was – in hierdie geval Patty Jenkins. Haar vorige treffer was die rolprent Monster waarvoor Charlize Theron 'n Oscar gewen het.
Regisseur Patty Jenkins (links) en Gal Gadot. Foto: Jordan Strauss/Invision/AP
Vroueregisseurs was slegs verantwoordelik vir 9% van die 250 lokettreffers in 2015 en 7% in 2016. Jenkins hou nou die rekord vir die beste openingsnaweek vir 'n vroueregisseur. Die vorige rekord het aan Sam Taylor-Johnson behoort vir Fifty Shades of Grey.
Gal Gadot vertolk die rol van Wonder Woman, die eerste rolprent wat uitsluitlik oor 'n vroulike superheld gaan.